OAV: TAM Airlines samolyoti bortidagi bomba haqidagi xabar yolg‘on bo‘lib chiqdi

Ispaniya poytaxti Madriddan San-Paulu shahriga parvoz qilayotgan va poytaxtning “Baraxas” aeroportiga qaytib kelgan Boeing 777 yo‘lovchi samolyotining bortida bomba borligi haqidagi tahdid yolg‘on bo‘lib chiqdi. Bu haqda “RIA Novosti” xabar qiladi.

Ma’lum qilinishicha, paydo bo‘lgan shubhalar tufayli ekipaj bilan bog‘langan aeroport ma’muriyati samolyotni ortga qaytarish haqida qaror qabul qilgan. Samolyotni Ispaniya Harbiy-havo kuchlarining qiruvchi samolyoti kuzatib borgan. Xavfsizlikni ta’minlash maqsadida uchish-qo‘nish yo‘lagi bir soatga yaqin berkitilgan.
315 nafar yo‘lovchi yangi reysni kutmoqda.
Ta’kidlanishicha, bomba borligi haqidagi xabarni uchuvchilar samolyot Marokash havo hududidan uchib o‘tayotgan vaqtda olgan.